**Mi a csoda? Egész napos élménykavalkáddal vár a Múzeumkertben az ingyenes** [**PONT Fesztivál**](https://pontfesztival.hu/)**.**

**Október 14-én, szombaton a Ballet Camara különleges zenés felvonulásával indul a PONT Fesztivál egy napja, amit a Grammy-díjas Bassekou Kouyate koncertje, Jobarteh Kunda zenés meseelőadása, valamint zenés, táncos és kézműves workshopok tesznek teljessé. Nyugat-Afrika világát a Liszt Ünnep Nemzetközi Kulturális Fesztivál keretében megvalósuló PONT Fesztiválon fedezhetjük fel.**

A PONT Fesztivál 2017 óta hozza el Budapestre a világ csodáit, vagyis az **UNESCO** által szellemi kulturális örökségként jegyzett kincseket. Legutóbb, 2021-ben a magyar hagyományok bemutatása mellett Grúzia és Örményország kultúrájában mélyülhettek el az érdeklődők. Idén többek között Mali, Elefántcsontpart, Guinea, Bissau-Guinea és Szenegál világa, azaz **Nyugat-Afrika kincsei** érkeznek a Múzeumkertbe, különös tekintettel az évszázados múltú zenei- és tánchagyományokra.

Az egykori hatalmas Mali Birodalom öröksége a nyugat-afrikai országok zenéjében ma is érezhető, ami önmagában ritkaság. Ez nem csak a fennmaradt feljegyzéseknek, hanem a mali kasztrendszernek is köszönhető, amelynek nyomai máig tetten érhetőek, és aminek következtében a legfontosabb zenészdinasztiák története a XIII. századig visszakövethető. De nemcsak a zenei hagyomány nyúlik a messzi múltba, a látványos és dinamikus tánclépések is élő kommunikációt jelentenek az ősökkel és a felsőbb erőkkel.

A **PONT Fesztivál** küldetése értelmében nem pusztán bemutatja a távoli népek kulturális kincseit, hanem testközelbe hozza azokat, így **október 14-én** az egész család számára izgalmas és színvonalas programokkal telik meg a Múzeumkert. **Zenés** **felvonulással** indul a nap a Mikszáth térről, ahol átélhetjük a djembék ritmusát, majd a **Ballet Camara** workshopjain elsajátíthatunk néhány alapritmust és -lépést is. Készíthetünk sokszínű **maszkokat, hangszereket**, és közelebbről megismerkedhetünk a térség vibrálóan színes tradicionális ékszereivel. A legkisebbek és a legnagyobbak is elámulhatnak **Jobarteh** **Kunda** griot történetmesélő csodálatos mesekoncertjén, majd elmerülhetnek a gitárszerű ngoni hangjában. Utóbbira a Grammy-díjas **Bassekou** **Kouyate** koncertjén kerül sor, akit – a mali Tina Turnerként is ismert – énekes felesége, **Amy** **Sacko** is elkísér. Mindezek mellett afrikai textilekből készült termékek vására, a régióból érkező **táblajátékok**, a **Mester tér különleges** játszóháza, gyereknek és felnőtteknek szóló **kvíz**, valamint **alkotósarok** vár minden korosztályt egész napon át.

Éljétek át a világ csodáit a [Hangvető](https://hangveto.hu/) és a [Liszt Ünnep](https://lisztunnep.hu/) közös programján, a [PONT Fesztiválon](https://pontfesztival.hu/)!

**Facebook event**: [PONT Fesztivál 2023](https://www.facebook.com/events/265102189676420)

**Weboldal**: [PONT Fesztivál](https://pontfesztival.hu/)

**Kapcsolat**: Venczel Sára, [sara.venczel@hangveto.hu](mailto:sara.venczel@hangveto.hu) / +36-30-954-86-36